BA-ansatt Flemming Spilde Thorsen satt på Bybanen da det smalt.

– Jeg merket at Bybanen stoppet veldig brått, men så ikke selve ulykken, forteller han til BA i 0730-tiden mandag morgen.

Bybanen og en lastebil kolliderte. Det er meldt om en del materielle skade på bybane og lastebil, men ingen personskader. Ulykken skjedde like etter krysset Inndalsveien/Fridalsveien.

– Bybanen kjørte videre, eller skal jeg si haltet seg videre, til neste stopp ved Brann Stadion.

Til depoet

Der måtte alle passasjerene gå av.

– Bybanen kjørte inn på depotet på Kronstad. Lastebilen står ikke til hinder for andre bybaner, så det er nok kun blitt mindre forsinkelser, sier han til BA.

Operasjonsleder Frode Kolltveit sier til BA at de sendte en patrulje til stedet da de fikk melding om ulykken.

Han kan ikke si noe om hendelsesforløpet ennå.

– En patrulje er på stedet og gjør undersøkelser, sier han i 0800-tiden til BA.